Εδώ και έναν χρόνο, η Κατερίνα Τσαγκαροπούλου, 39 ετών, έχει βρει τον προσωπικό της παράδεισο στο Πολύδωρο, ένα μικρό χωριό 40 χιλιόμετρα δυτικά των Ιωαννίνων. «Από μικρή αγαπούσα την Ήπειρο, ερχόμουν συχνά στα ηπειρώτικα χωριά, λόγω της ερασιτεχνικής ενασχόλησής μου με τα μανιτάρια», λέει. «Έτσι, όταν παντρεύτηκα έναν ντόπιο, αποφασίσαμε να εγκατασταθούμε στο Πολύδωρο. Όλους κι όλους έχει 22 κατοίκους, ωστόσο μας προσφέρει όλα όσα θέλουμε: ηρεμία, πλούσιο φυσικό περιβάλλον -γεμάτο ποτάμια, δέντρα και βουνά- και αυθεντικούς και δοτικούς ανθρώπους. Εδώ μπορείς να καλλιεργείς τον κήπο σου, να κάνεις περιπάτους στο δάσος, να αναπνέεις καθαρό αέρα. Η φύση μάς δίνει και το μεροκάματο, αφού μαζί με τον σύζυγό μου διατηρούμε μελίσσια. Δεν φοβάμαι να πω ότι είμαι ευτυχισμένη με τη ζωή μου στο χωριό».

Αυτήν τη στιγμή, στην Ήπειρο, πραγματοποιούνται σεισμικές έρευνες, «προκειμένου να διαπιστωθεί αν και πού ακριβώς υπάρχουν κοιτάσματα για την εξόρυξη υδρογονανθράκων, δηλαδή πετρελαίου και φυσικού αερίου», λέει στο VICE ο Δημήτρης Ιμπραήμ, υπεύθυνος εκστρατειών της Greenpeace. «Αν και η άντληση πετρελαίου δεν έχει ακόμη ξεκινήσει, οι έρευνες που γίνονται σήμερα επιβαρύνουν σημαντικά το περιβάλλον, αφού σκάβονται γεωτρήσεις 12 μέτρων, όπου τοποθετούνται πολλά κιλά εκρηκτικών, για να πραγματοποιηθούν χιλιάδες εκρήξεις από τις οποίες οι πετρελαϊκές εταιρείες, που θα κρίνουν αν τα κοιτάσματα είναι αρκετά για οικονομικά βιώσιμες εξορύξεις. Παράλληλα, ανοίγονται δρόμοι, κόβονται δέντρα και προκαλείται οπτική και ηχητική όχληση. Μιλάμε για μια καθαρά βιομηχανικού τύπου δραστηριότητα, που θα υποβαθμίσει τη ζωή των ντόπιων».

Τόσο η Κατερίνα, όσο και άλλοι κάτοικοι της Ηπείρου, φοβούνται ότι ο τρόπος ζωής τους βρίσκεται σήμερα υπό απειλή. Αυτό, επειδή εδώ και μερικούς μήνες έχει ξεκινήσει στην περιφέρεια της Ηπείρου η εφαρμογή ενός προγράμματος για την ανεύρεση και εξόρυξη υδρογονανθράκων, σε μια έκταση 4.187 τετραγωνικών χιλιομέτρων, δηλαδή πάνω από το 3% της ελληνικής επικράτειας. Το έργο ανήκει κατά 40% στην ελληνική Energean Oil & Gas και κατά 60% στην ισπανική Repsol, ενώ τις έρευνες για τον ακριβή εντοπισμό κοιτασμάτων πραγματοποιεί η ιταλική Geotech. Σύμφωνα με περιβαλλοντικές οργανώσεις και κατοίκους της περιοχής που μίλησαν στο VICE, το παραπάνω πρόγραμμα, που εγκρίθηκε με υπουργική απόφαση το 2013, θέτει σε κίνδυνο τόσο το περιβάλλον, όσο και την οικονομία της Ηπείρου, η οποία σήμερα απολαμβάνει μια από τις πλουσιότερες χλωρίδες και πανίδες της Ευρώπης.

Οργανώσεις και κάτοικοι λένε στο VICE ότι μεγαλύτερος περιβαλλοντικός κίνδυνος αφορά την έλλειψη επαρκούς προστασίας των περιοχών Natura 2000, ενός δικτύου ζωνών προστασίας της φύσης που έχει θεσμοθετηθεί σε ολόκληρη την Ευρωπαϊκή Ένωση και αποσκοπεί στο να προστατέψει τις πιο πλούσιες περιβαλλοντικά περιοχές της Κοινότητας. Ο Δημήτρης Ιμπραήμ λέει ότι «έχουμε στη διάθεσή μας χάρτη που δείχνει ότι η περιοχή που έχει παραχωρηθεί στη βάση του παραπάνω προγράμματος ερευνών περιλαμβάνει τουλάχιστον δέκα περιοχές Natura, καθώς και τον Εθνικό Δρυμό Βίκου-Αώου, το Εθνικό Πάρκο Πίνδου, το Εθνικό Πάρκο Λίμνης Παμβώτιδας-Ιωαννίνων και τα Ζαγοροχώρια». Τόσο η Greenpeace όσο και η WWF , έδωσαν στο VICE τους παρακάτω χάρτες, που δείχνουν δέκα περιοχές Natura να περιλαμβάνονται στην έκταση που έχει παραχωρηθεί για έρευνες εξόρυξης υδρογονανθράκων στην Ήπειρο.

Το VICE επικοινώνησε με το υπουργείο Περιβάλλοντος και Ενέργειας σχετικά με το ζήτημα της ενημέρωσης της τοπικής κοινότητας για το θέμα των ερευνών εξόρυξης υδρογονανθράκων στην Ήπειρο. Διαβάστε την επίσημη τοποθέτηση του Μιχάλη Βερροιόπουλο, Γενικού Γραμματέα Ενέργειας και Ορυκτών Πρώτων Υλών.

«Οι περιοχές Natura 2000 δεν εξαιρούνται από τις έρευνες για τις εξορύξεις. Κατέθεσα σχέδιο τροπολογίας, ζητώντας από τον υπουργό Περιβάλλοντος και Ενέργειας να εξαιρέσει αυτές τις προστατευόμενες περιοχές από τις έρευνες για υδρογονάνθρακες. Η απάντηση του υπουργείου ήταν αρνητική» - Γιώργος Δημαράς, βουλευτής του ΣΥΡΙΖΑ

Ανησυχώντας για τις πιθανές περιβαλλοντικές επιπτώσεις των ερευνών, κάτοικοι από τα γύρω χωριά δημιούργησαν την «Πρωτοβουλία κατά της Έρευνας και Εξόρυξης Υδρογονανθράκων στην Ήπειρο», πριν από τρεις μήνες. «Η ομάδα μας ξεκίνησε, επειδή ούτε η κεντρική κυβέρνηση ούτε η τοπική αυτοδιοίκηση μάς ενημέρωσαν -ως όφειλαν- για το είδος των ερευνών που επρόκειτο να γίνουν στον τόπο μας», λέει η Κατερίνα Τσαγκαροπούλου, ένα από τα ιδρυτικά μέλη της πρωτοβουλίας. «Ο ίδιος ο συντάκτης της Στρατηγικής Μελέτης Περιβαλλοντικών Επιπτώσεων -με βάση την οποία πρέπει να πραγματοποιούνται οι έρευνες- παραδέχτηκε ότι δεν πραγματοποιήθηκε η ειδική διαβούλευση που έπρεπε να γίνει μεταξύ των αρμόδιων κρατικών Αρχών και της τοπικής κοινότητας. Ξέρουν ότι οι περισσότεροι κάτοικοι της περιοχής είναι μεγάλης ηλικίας και δεν μπορούν να καταλάβουν τι συμβαίνει. Με τους κατοίκους ανενημέρωτους, πίστευαν ότι θα μπορέσουν να προχωρήσουν, χωρίς να προκληθούν αντιδράσεις από τους ντόπιους».

Χάρτης που μας παραχώρησε η Greenpeace, όπου με κόκκινο διάγραμμα διαγράφεται η έκταση των 4.187 τετραγωνικών χιλιομέτρων που έχει παραχωρηθεί για έρευνες εξόρυξης υδρογονανθράκων. Εντός της περιοχής, που αποτελεί το 3% της ελληνικής επικράτειας, βρίσκονται τουλάχιστον δέκα προστατευόμενες περιοχές Natura, 21 αρχαιολογικοί χώροι και μνημεία αρχαιολογικής κληρονομιάς.

Για το θέμα των περιοχών Natura 2000, η κοινοπραξία Repsol-Energean Oil & Gas είπε στο VICE: «Ανεξάρτητοι και πανεπιστημιακοί ειδικοί σε παρουσιάσεις τους στο πλαίσιο των ενημερωτικών ημερίδων έδωσαν ιδιαίτερη έμφαση στο ότι η συγκεκριμένη έρευνα είναι απολύτως συμβατή με την ελληνική καθημερινότητα, την κοινωνία και το περιβάλλον. Η συγκεκριμένη γεωφυσική σεισμική έρευνα είναι απολύτως αδειοδοτημένη για το σύνολο της έκτασης από το οποίο διέρχονται οι γραμμές. Όπως φαίνεται στο χάρτη, έχει αποκλειστεί το συντριπτικά μεγαλύτερο μέρος των περιοχών Natura. Για δε τις περιορισμένης έκτασης περιοχές από τις οποίες διέρχεται η έρευνα έχουν προβλεφθεί, σε συνεργασία με τους Φορείς Διαχείρισης, ειδικά μέτρα, όπως η απαγόρευση πτήσεων σε περιόδους αναπαραγωγής πτηνών».

Για την απειλή των περιοχών Natura 2000 από τις έρευνες για εξορύξεις υδρογονανθράκων στην Ήπειρο, μίλησε στο VICE ο βουλευτής του ΣΥΡΙΖΑ Γιώργος Δημαράς, που προέρχεται από την παράταξη των Οικολόγων-Πράσινων: «Οι περιοχές Natura 2000 δεν εξαιρούνται από τις έρευνες για τις εξορύξεις. Γι’ αυτόν τον λόγο, κατέθεσα σχέδιο τροπολογίας, ζητώντας από τον υπουργό Περιβάλλοντος και Ενέργειας να εξαιρέσει αυτές τις προστατευόμενες περιοχές από τις έρευνες για υδρογονάνθρακες. Η απάντηση του υπουργείου ήταν αρνητική, αφού είπαν ότι έχουν ήδη υπογραφεί οι συμβάσεις και πλέον δεν γίνεται να εξαιρεθούν οι περιοχές Natura 2000».

Ο υπουργός Περιβάλλοντος και Ενέργειας, Γιώργος Σταθάκης, δεσμεύτηκε προφορικά ότι «οποιαδήποτε εξορυκτική δραστηριότητα δεν μπορεί να πραγματοποιηθεί σε περιοχή Natura». Ωστόσο, η «Πρωτοβουλία κατά της Έρευνας και Εξόρυξης Υδρογονανθράκων στην Ήπειρο» ζήτησε η προφορική δέσμευση να κατατεθεί ως τροπολογία και να γίνει νόμος του κράτους, ώστε τυχόν έρευνα για εξόρυξη υδρογονανθράκων και ορυκτών καυσίμων εντός του δικτύου Natura να είναι και τυπικά παράνομη. Μέχρι σήμερα, το αρμόδιο υπουργείο δεν έχει προχωρήσει στην παραπάνω νομοθετική απαγόρευση, περιοριζόμενη σε προφορικές διαβεβαιώσεις.

Για το ίδιο θέμα, το υπουργείο Περιβάλλοντος και Ενέργειας είπε στο VICE: «Ζήτημα fracking στην Ήπειρο δεν υπάρχει ως πραγματικό ενδεχόμενο καθώς η συγκεκριμένη μέθοδος είναι ασύμβατη με το πλαίσιο που θέτει η εγκεκριμένη ΣΜΠΕ για το πρόγραμμα. Επιπροσθέτως, πρέπει να σημειωθεί ότι δεν πρόκειται για επιλογή που μπορεί να κάνει ο ανάδοχος σε μεταγενέστερο στάδιο του προγράμματος καθώς κάθε δραστηριότητα του προκειμένου να πραγματοποιηθεί, εγκρίνεται και αδειοδοτείται πολλαπλώς ως προς την μέθοδο, την τεχνολογία που θα χρησιμοποιηθεί, την περιοχή που θα λάβει χώρα, τις επιπτώσεις και κάθε άλλη παράμετρο της».

Αξίζει να σημειωθεί ότι η συμφωνία για τις έρευνες και την εξόρυξη υδρογονανθράκων στην Ήπειρο δεν απαγορεύει το fracking ως εξορυκτική μέθοδο. Για το συγκεκριμένο θέμα, η κοινοπραξία Repsol-Energean Gas & Oil είπε στο VICE: «Οι εκπρόσωποι της Πολιτείας, οι ειδικευμένοι στο έργο επιστήμονες και ακαδημαϊκοί αλλά και η κοινοπραξία Repsol–Energean έχουν κατηγορηματικά τονίσει ότι δεν θα υπάρξει οποιαδήποτε δραστηριότητα fracking».

Οι κάτοικοι ζητούν να απαγορευθεί νομοθετικά το fracking στην Ελλάδα, όπως ισχύει σε άλλες χώρες της Ε.Ε.. Μέχρι σήμερα, δεν έχει υπάρξει τέτοια νομοθετική πρωτοβουλία από την κυβέρνηση.

Άλλος ένας περιβαλλοντικός κίνδυνος αφορά την ιδιαίτερα επιβαρυντική για το περιβάλλον μέθοδο εξόρυξης fracking, αλλιώς υδραυλική ρωγμάτωση. Κάποιοι από εσάς ίσως την έχετε ακούσει στην σειρά BoJack Hourseman, όπου το σπίτι του Mr. Peanutbutter καταστρέφεται μετά από σεισμό που προκάλεσε το fracking κάτω από το σπίτι του . Συγκεκριμένα, μελέτη του Ινστιτούτου Γεωλογικών και Μεταλλευτικών Ερευνών του 2012 εντόπισε στα Ιωάννινα κοιτάσματα σχιστολιθικού αερίου, ενός μη συμβατικού υδρογονάνθρακα που εξορύσσεται με τη μέθοδο fracking. Η επικεφαλής περιβαλλοντικής πολιτικής της WWF Ελλάς, Θεοδότα Νάντσου, λέει στο VICE ότι «η εξόρυξη του σχιστολιθικού αερίου είναι μια βαριά περιβαλλοντικά διαδικασία. Αυτό το αέριο βρίσκεται ανάμεσα στις σχισμές των πετρωμάτων. Για την εξόρυξή του, θα πρέπει να γίνουν “ενέσεις” μεγάλης πίεσης με χημικά, τα οποία αφενός προκαλούν ρύπανση, αφετέρου αυξάνουν τον κίνδυνο για σεισμούς, λόγω των αυξημένων πιέσεων στο υπέδαφος. Η εφαρμογή της θα είναι καταστροφική για την Ήπειρο».

_Το VICE επικοινώνησε με την κοινοπραξία των πετρελαϊκών εταιρειών Repsol-Energean Oil & Gas σχετικά με το ζήτημα των ερευνών εξόρυξης υδρογονανθράκων τις προστατευόμενες περιοχές Natura 2000. Διαβάστε την επίσημη τοποθέτηση της κοινοπραξίας.** _**

To VICE επικοινώνησε με το υπουργείο Περιβάλλοντος και Ενέργειας σχετικά με το ζήτημα των ερευνών εξόρυξης υδρογονανθράκων στις προστατευόμενες περιοχές Natura 2000. Διαβάστε την επίσημη τοποθέτηση του Μιχάλη Βερροιόπουλο, Γενικού Γραμματέα Ενέργειας και Ορυκτών Πρώτων Υλών.

Ακόμη, γεωλόγοι από το υπουργείο Περιβάλλοντος και Ενέργειας διαβεβαίωσαν προφορικά τους κατοίκους της περιοχής ότι «δεν υπάρχει περίπτωση για εφαρμογή της πολύ επικίνδυνης περιβαλλοντικά υδραυλικής ρωγμάτωσης - fracking». Ωστόσο, η «Πρωτοβουλία κατά της Έρευνας και Εξόρυξης Υδρογονανθράκων στην Ήπειρο» ζήτησε να απαγορευθεί νομοθετικά το fracking στην Ελλάδα, όπως ισχύει σε άλλες χώρες της Ε.Ε.. Μέχρι σήμερα, δεν έχει υπάρξει τέτοια νομοθετική πρωτοβουλία από την κυβέρνηση.

Το VICE επικοινώνησε με την κοινοπραξία των πετρελαϊκών εταιρειών Repsol-Energean Oil & Gas σχετικά για την μέθοδο εξόρυξης fracking και την προοπτική να χρησιμοποιηθεί στην Ήπειρο. Διαβάστε την επίσημη τοποθέτηση της κοινοπραξίας.

To VICE επικοινώνησε με το υπουργείο Περιβάλλοντος και Ενέργειας σχετικά για την μέθοδο εξόρυξης fracking και την προοπτική να χρησιμοποιηθεί στην Ήπειρο. Διαβάστε την επίσημη τοποθέτηση του Μιχάλη Βερροιόπουλου, Γενικού Γραμματέα Ενέργειας και Ορυκτών Πρώτων Υλών.

Όσον αφορά τις περιβαλλοντικές επιπτώσεις από την εξόρυξη φυσικού αερίου, σε δημοσίευμα του Associated Press παρουσιάζεται η περίπτωση του ολλανδικού χωριού Ζεϊρέιπ, όπου έχει αποδειχθεί ότι η εξόρυξη φυσικού αερίου προκαλεί έντονη σεισμική δραστηριότητα. Μάλιστα, η εταιρεία Netherlands Petroleum Company, που εκμεταλλεύεται τα κοιτάσματα της περιοχής, έχει υποχρεωθεί με βάση δικαστική απόφαση να πληρώσει αποζημιώσεις για μεγάλες ζημιές σε σπίτια, δημόσια κτίρια και μνημεία.

Για την προοπτική εφαρμογής της μεθόδου fracking στην Ήπειρο, ο Γιώργος Δημαράς είπε: «Σε συζήτηση με τον υπουργό Περιβάλλοντος και Ενέργειας, ζητήσαμε να απαγορευθεί η μέθοδος εξόρυξης fracking στην Ήπειρο και τις άλλες περιοχές της Ελλάδας, όπου σχεδιάζονται έρευνες για εξορύξεις υδρογονανθράκων. Επιστημονικά δεδομένα αποδεικνύουν ότι είναι μια επικίνδυνη μέθοδος εξόρυξης. Ωστόσο, από τις ήδη υπογεγραμμένες συμβάσεις προκύπτει ότι δεν αποκλείεται καμιά μέθοδος εξόρυξης, άρα και το fracking».

Πάσαλοι που έχουν τοποθετηθοί στην Ήπειρο, όπου πραγματοποιούνται έρευνες για την εξόρυξη υδρογονανθράκων. Στην αριστερή φωτογραφία, διακρίνεται πάσαλος που δείχνει το βάθος της γεώτρησης (12 μέτρα) και την ποσότητα των εκρηκτικών που έχουν τοποθετηθεί (έξι κιλά). Στη δεξιά φωτογραφία, διακρίνονται οι πάσαλοι, που έχουν τοποθετηθεί αρκετά κοντά ο ένας στον άλλον (απόσταση περίπου πέντε μέτρων). Πηγή φωτογραφιών: Facebook/Δημήτρης Ιμπραήμ

Η κ. Τσαγκαροπούλου αναφέρει και το εξής περιστατικό: «Μια μέρα, είδαμε κάποιους να ανοίγουν μονοπάτια στο δάσος και να κόβουν δέντρα. Τους ρωτήσαμε αν έχουν άδεια. Δεν μας απαντούσαν, μάλιστα ένας από τους υπεύθυνους έλεγε στα ιταλικά “Μην τους μιλάτε, μην τους δίνετε σημασία”. Καλέσαμε το δασαρχείο ως αρμόδια υπηρεσία, που μας είπε ότι είχαν κοπεί δέντρα κατά παράβαση της νομοθεσίας. Γι’ αυτόν τον λόγο, ζήτησα από τον εν λόγω κύριο να μην απομακρυνθεί, όμως εκείνος μπήκε στο αυτοκίνητό του, γκάζωσε και έφυγε». «Από τη μέχρι τώρα έλλειψη ενημέρωσης και την όλη συμπεριφορά, καταλαβαίνουμε ότι κάποιοι νομίζουν πως μπορούν να μας αντιμετωπίζουν σαν να είμαστε ιθαγενείς, ότι μπορούν να παραβιάζουν τη νομοθεσία και να κάνουν ό,τι θέλουν, λες και η Ήπειρος είναι αποικία τους», προσθέτει η κ. Τσάτση.

Εκτός από τις περιπτώσεις στις οποίες η ελληνική νομοθεσία φαίνεται να μην προστατεύει επαρκώς το περιβάλλον από τις έρευνες εξόρυξης υδρογονανθράκων, η Λίλα Τσάτση, ιδρυτικό μέλος της «Πρωτοβουλίας», λέει στο VICE ότι «οι υπεύθυνοι για τις έρευνες φαίνεται ότι δεν είναι ιδιαίτερα πρόθυμοι να τηρήσουν τους κανόνες για την προστασία της ιδιοκτησίας, πόσο μάλλον εκείνους για το περιβάλλον». Προς επίρρωση του παραπάνω, η «Πρωτοβουλία κατά της Έρευνας και Εξόρυξης Υδρογονανθράκων στην Ήπειρο» έδωσε αποκλειστικά στο VICE το παρακάτω βίντεο, όπου «φαίνεται ότι οι υπεύθυνοι των ερευνών έχουν εισέλθει παράνομα και κάνουν εργασίες σε ιδιόκτητη έκταση, χωρίς τη συναίνεση του ιδιοκτήτη, παρότι έχουν νομική υποχρέωση να παίρνουν πάντα τη γραπτή συναίνεση του ιδιοκτήτη, όταν μπαίνουν σε ιδιόκτητες εκτάσεις. Από το βίντεο προκύπτει ξεκάθαρα η παρανομία και μας κάνει να πιστεύουμε ότι δεν πρόκειται να σεβαστούν τον νόμο», συμπληρώνει η κ. Τσαγκαροπούλου. Σε ερώτηση του VICE για το παραπάνω περιστατικό, η κοινοπραξία Repsol-Energean Oil & Gas απάντησε : «Η αποδοχή των ιδιοκτητών γης στα αιτήματα για την διέλευση της έρευνας από ιδιωτικές εκτάσεις είναι απαραίτητη».

Η Λίλα Τσάτση, 43 ετών, ένα από τα ιδρυτικά μέλη της «Πρωτοβουλίας κατά της Έρευνας και Εξόρυξης Υδρογονανθράκων στην Ήπειρο». Η φωτογραφία είναι μία ευγενική παραχώρηση της Greenpeace Greece © Evgenia Choros

Φόβοι για υποβάθμιση της οικονομίας

Η τοπική κοινωνία δεν ανησυχεί μόνο για το περιβάλλον. Η Λίλα Τσάτση, που εδώ και δέκα χρόνια μένει και ασχολείται με τον αγροτουρισμό στο Ζαγόρι, λέει στο VICE ότι «οι έρευνες για την εξόρυξη υδρογονανθράκων δεν απειλούν μόνο το περιβάλλον, αλλά και την τοπική οικονομία. Το τουριστικό προϊόν μας βασίζεται κυρίως στο φυσικό περιβάλλον και ένα δίκτυο ντόπιων προϊόντων -όπως το νερό, τα τυροκομικά, τα πουλερικά, οι ιχθυοκαλλιέργειες-, τα οποία απολαμβάνουμε ακριβώς χάρη σε αυτό το περιβάλλον. Αν γίνουν εξορύξεις, θα καταστραφούμε και περιβαλλοντικά και οικονομικά». Η ίδια προσθέτει: «Σύμφωνα με υπάρχουσες εκτιμήσεις, οι εξορύξεις στην Ήπειρο θα δώσουν σε βάθος 25ετίας ποσότητα υδρογονανθράκων ίση με τις ανάγκες της Ελλάδας για ένα εξάμηνο. Για τόσο λίγο πετρέλαιο θα καταστρέψουμε τη φύση μας; Δεν μας ενδιαφέρει τι υπάρχει κάτω από τη γη μας, μας ενδιαφέρει ο θησαυρός που υπάρχει πάνω σε αυτήν. Αυτό βλέπουμε ως περιβαλλοντικό, οικονομικό και εθνικό συμφέρον, αυτό είναι το κεφάλαιό μας».

«Αν και δεν πρέπει να αποκλειστεί η εκμετάλλευση των υδρογονανθράκων, νομίζω ότι τις περισσότερες φορές περιβάλλον και πετρέλαιο δύσκολα παντρεύονται. Αυτό μας προβληματίζει», Βασίλης Σπύρου, Δήμαρχος Ζαγορίου

Όσον αφορά τα οικονομικά οφέλη από τη σύμβαση που κύρωσε η Βουλή για την έρευνα και εξόρυξη υδρογονανθράκων στα Ιωάννινα, προβλέπεται φορολόγηση της εταιρείας εκμετάλλευσης των κοιτασμάτων με 20% επί των δηλωμένων κερδών και με 5% περιφερειακό φόρο, ποσά που θα καταβάλλονται όταν και εάν ξεκινήσει η εξόρυξη. Ο Δημήτρης Ιμπραήμ υποστηρίζει ότι το περιβαλλοντικό τίμημα για την Ήπειρο θα είναι πολύ βαρύτερο σε βάθος χρόνου: «Πολλές φορές, ο απλός κόσμος νομίζει ότι υπάρχει πρόβλημα, όταν γίνει κάποιο μεγάλο ατύχημα και χυθεί πολύ πετρέλαιο. Ωστόσο, το μεγάλο ζήτημα προκύπτει από τα μικρά ατυχήματα που γίνονται καθημερινά, που σταδιακά μετατρέπουν ένα παρθένο μέρος σε βιομηχανική ζώνη. Σε αυτό, πρέπει να προστεθεί η πρόσφατη έκθεση της Ευρωπαϊκής Επιτροπής, που δίνει μια αρκετά καλή εικόνα των αναμενόμενων επιπτώσεων από τις εξορύξεις συμβατικών και μη συμβατικών υδρογονανθράκων: αέρια ρύπανση από τις εργασίες, κατάληψη και αλλαγή χρήσεων γης, μετατροπή φυσικών εκτάσεων σε βιομηχανικό τοπίο, δασικές αποψιλώσεις, ρύπανση υδάτινων πόρων, θόρυβος, πιθανότητα ατυχημάτων με διαρροή και ρύπανση».

VICE Video: Σαρωνικός SOS

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

Ο Γιώργος Δημαράς προσθέτει ότι «εκτός από τις αρνητικές επιπτώσεις στο περιβάλλον και την ενίσχυση της κλιματικής αλλαγής, είμαι αντίθετος στις εξορύξεις στην Ελλάδα και επειδή δεν πρόκειται να σώσουν την ελληνική οικονομία. Οι επιπτώσεις στη φύση και τον τουρισμό θα είναι πολύ μεγαλύτερες από τα κέρδη. Άλλωστε, χώρες με εξορύξεις υδρογονανθράκων μεγάλης κλίμακας δεν αύξησαν το βιοτικό τους επίπεδο. Γι’ αυτούς τους λόγους, δεν πρόκειται να στηρίξουμε όσες συμβάσεις έρθουν στη Βουλή για τις εξορύξεις στα 20 οικόπεδα που υπάρχουν μόνο για το Ιόνιο και το Λιβυκό Πέλαγος».